E L Ő T E R J E S Z T É S

**Szombathely Megyei Jogú Város közgyűlése Oktatási és Szociális Bizottsága**

**2017. április 26-i ülésére**

**Javaslat a Szombathelyi Köznevelési GAMESZ Szervezeti és Működési Szabályzatának véleményezésére**

A Szombathelyi Köznevelési GAMESZ a feladatkörében bekövetkezett alábbi változásokra tekintettel elkészítette Szervezeti és Működési szabályzatának módosítását:

* A Szombathelyi Köznevelési GAMESZ 2015. április 1. napjától látta el a Savaria Megyei Hatókörű Városi Múzeum pénzügyi- gazdasági feladatait. Szombathely Megyei Jogú Város Közgyűlésének 355/2016. (X.27.) Kgy. számú határozata alapján, 2017. január 1. napjától a Múzeum gazdasági feladatainak ellátását a Szombathelyi Egészségügyi és Kulturális GESZ biztosítja.
* A nemzeti köznevelésről szóló 2011. évi CXC. törvény módosítása értelmében, 2017. január 1. napjától az állam gondoskodik - az óvodai nevelés, a nemzetiséghez tartozók óvodai nevelése, a többi gyermekkel együtt nevelhető sajátos nevelési igényű gyermekek óvodai nevelése kivételével - a köznevelési alapfeladatok ellátásáról. A feladatellátás az intézmények fenntartását és működtetését egyaránt magába foglalja. Előzőek alapján Önkormányzatunk működtetői feladatköre az iskolák vonatkozásában – ezáltal a Szombathelyi Köznevelési GAMESZ ez irányú tevékenysége - 2016. december 31. napjával megszűnt.

A Közgyűlés a 355/2016. (X.27.) Kgy. számú határozatában, valamint a 424/2016. (XII.15.) Kgy. számú határozatában kérte az intézményt, hogy a feladatellátásban bekövetkezett változásokra tekintettel módosítsa Szervezeti és Működési Szabályzatát, és azt jóváhagyásra küldje meg Önkormányzatunk részére.

Az államháztartásról szóló 2011. évi CXCV. törvény (a továbbiakban: Áht.) 9. §-a alapján a költségvetési szerv szervezeti és működési szabályzatának jóváhagyása – ha törvény eltérően nem rendelkezik – az irányító szerv hatáskörébe tartozik.

Tájékoztatom a Tisztelt Bizottságot, hogy Szombathely Megyei Jogú Város Önkormányzatának Szervezeti és Működési Szabályzatáról szóló 34/2014. (XI.3.) sz. Önkormányzati rendeletének 70. § (5) bekezdése arról rendelkezik, hogy azon költségvetési szervek esetén, ahol törvény a fenntartó hatáskörébe utalja szervezeti és működési szabályzat, vagy más intézményi működést szabályozó dokumentum elfogadását – a feladatkör szerint illetékes bizottság előzetes véleménye kikérését követően – a polgármester jogosult annak jóváhagyására.

A szervezeti és működési szabályzat a költségvetési szerv szervezetét, feladatai ellátásának részletes belső rendjét és módját állapítja meg. Az államháztartásról szóló törvény végrehajtásáról rendelkező 368/2011. (XII. 31.) Korm. rendelet (a továbbiakban: Ávr.) 13. § (1) bekezdése alapján a költségvetési szerv szervezeti és működési szabályzatának az alábbiakat kell tartalmaznia:

* a költségvetési szerv alapításáról szóló jogszabály teljes megjelölését, ha a költségvetési szerv alapításáról jogszabály rendelkezett,
* a költségvetési szerv alapító okiratának keltét, számát, az alapítás időpontját,
* az ellátandó, és a kormányzati funkció szerint besorolt alaptevékenységek, rendszeresen ellátott vállalkozási tevékenységek megjelölését,
* azon gazdálkodó szervezetek részletes felsorolását, amelyek tekintetében a költségvetési szerv alapítói, tulajdonosi (tagsági, részvényesi) jogokat gyakorol,
* a szervezeti felépítést és a működés rendjét, a szervezeti egységek - ezen belül a gazdasági szervezet - megnevezését, feladatait, a költségvetési szerv szervezeti ábráját,
* azon ügyköröket, amelyek során a szervezeti egységek vezetői a költségvetési szerv képviselőjeként járhatnak el,
* a szervezeti és működési szabályzatban nevesített munkakörökhöz tartozó feladat- és hatásköröket, a hatáskörök gyakorlásának módját, a helyettesítés rendjét (ideértve - a költségvetési szerv vezetőjének és gazdasági vezetőjének akadályoztatása esetén vagy ha a tisztség ideiglenesen nincs betöltve - az általános helyettesítés rendjét), az ezekhez kapcsolódó felelősségi szabályokat,
* jogszabályban meghatározott kivétellel a munkáltatói jogok gyakorlásának - ideértve az átruházott munkáltatói jogokat is - rendjét, és
* azoknak a költségvetési szerveknek a felsorolását, amelyek tekintetében a költségvetési szerv az Áht. 10. § (4a) és (4b) bekezdése alapján a 9. § (1) bekezdése szerinti (meghatározott pénzügyi, gazdasági feladatok) ellátja.

Előzőeken túlmenően az egyes vagyonnyilatkozat-tételi kötelezettségekrőlszóló 2007. évi CLII. törvény 4. §-a alapján a költségvetési szerv szervezeti és működési szabályzatában kell feltüntetni a vagyonnyilatkozat tételre kötelezett személyek körét.

Tájékoztatom a Tisztelt Bizottságot, hogy az intézmény által benyújtott Szervezeti és Működési Szabályzat tartalmazza az Ávr.-ben valamint az egyes vagyonnyilatkozat-tételi kötelezettségekrőlszóló 2007. évi CLII. törvényben meghatározott rendelkezéseket. A Szombathelyi Köznevelési GAMESZ módosításokkal egységes szerkezetbe foglalt Szervezeti és Működési Szabályzata az előterjesztés mellékletét képezi.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

Szombathely, 2017. április „ "

**/: Koczka Tibor: /**

**HATÁROZATI JAVASLAT**

**…/2017. (IV.26.) OSZB. számú határozat**

Szombathely Megyei Jogú Város Közgyűlésének Oktatási és Szociális Bizottsága, Szombathely Megyei Jogú Város Önkormányzatának Szervezeti és Működési Szabályzatáról szóló 34/2014. (XI.3.) sz. Önkormányzati rendelete 70. § (5) bekezdése alapján a Szombathelyi Köznevelési GAMESZ Szervezeti és Működési Szabályzatát az előterjesztés melléklete szerinti tartalommal jóváhagyásra javasolja a Polgármesternek.

**Felelős:** Rettegi Attila, a Bizottság elnöke

(A végrehajtás előkészítéséért:

dr. Bencsics Enikő, az Egészségügyi és Közszolgálati Osztály Vezetője)

**Határidő:** azonnal